b'\n_START_ARTICLE_\nFredrikshovin linna\n_START_PARAGRAPH_\nFredrikshovin linna k\xc3\xa4sitt\xc3\xa4\xc3\xa4 kaksi rakennusta Tukholman \xc3\x96stermalmin kaupunginosassa, Oscarskyrkan-kirkon vieress\xc3\xa4._NEWLINE_Fredrikshovin ensimm\xc3\xa4inen osa rakennettiin 1660-luvulla arkkitehti Jean de la Vall\xc3\xa9en suunnittelemana. Carl H\xc3\xa5rleman suunnitteli vuonna 1731 rakennetun uuden p\xc3\xa4\xc3\xa4rakennuksen ja tarpeelliset muutosty\xc3\xb6t, kun Fredrikshovista tehtiin kuningas Fredrik I:n rakastajattaren Hedvig Tauben kes\xc3\xa4linna. Rakennusta laajennettiin uudelleen 1772\xe2\x80\x931774 Carl Fredrik Adelcrantzin johdolla, mink\xc3\xa4 j\xc3\xa4lkeen se toimi Kustaa III:n \xc3\xa4idin, kuningatar Loviisa Ulriikan talviasuntona. 1800-luvulla Fredrikshov siirtyi hovilta armeijan k\xc3\xa4ytt\xc3\xb6\xc3\xb6n. Suurin osa linnan alueesta sai 1900-luvun alussa v\xc3\xa4isty\xc3\xa4 \xc3\x96stermalmin asuintalojen tielt\xc3\xa4. Rakennuksista on s\xc3\xa4ilynyt yksi H\xc3\xa5rlemanin suunnittelema talo sek\xc3\xa4 yksi Adelcrantzin suunnittelema paviljonkisiipi. Adelcrantzin piirt\xc3\xa4m\xc3\xa4 p\xc3\xa4\xc3\xa4rakennus purettiin 1895. Rakennuksissa toimii nykyisin yksityiskoulu._NEWLINE_Fredrikshovissa pidettiin vankeina pid\xc3\xa4tettyj\xc3\xa4 Anjalan liiton j\xc3\xa4seni\xc3\xa4.'